Kegyelem néktek és békesség Istentől a mi Atyánktól és az Úr Jézus Krisztustól! Ámen

Hallgassátok meg azt az igét, amelyet a mai napra prédikációs alapigeként választottam a virágvasárnapra, nagyhétre és húsvétra való előkészülettel, és amely Igét megírva találunk János evangéliumának 14. fejezetében a 23. verstől a 31-ig a következőképpen.

**Jézus így válaszolt: „Ha valaki szeret engem, az megtartja az én igémet; azt pedig az én Atyám is szeretni fogja, és elmegyünk hozzá, és szállást készítünk magunknak nála. Aki nem szeret engem, nem tartja meg az én igémet. Az az ige pedig, amelyet hallotok, nem az enyém, hanem az Atyáé, aki elküldött engem.”**

**Elmondom ezeket nektek, amíg veletek vagyok. A Pártfogó pedig, a Szentlélek, akit az én nevemben küld az Atya, ő tanít majd meg titeket mindenre, és eszetekbe juttat mindent, amit én mondtam nektek. Békességet hagyok nektek: az én békességemet adom nektek; de nem úgy adom nektek, ahogyan a világ adja. Ne nyugtalankodjék a ti szívetek, ne is csüggedjen. Hallottátok, hogy én megmondtam nektek: elmegyek és visszajövök hozzátok. Ha szeretnétek engem örülnétek, hogy elmegyek az Atyához, mert az Atya nagyobb nálam. Most mondom ezt nektek, mielőtt megtörténik, hogy ha majd megtörténik, higgyetek. Már nem sokat beszélek veletek, mert eljön e világ fejedelme, bár felettem nincs hatalma. Hogy azonban megtudja a világ, hogy szeretem az Atyát, és úgy cselekszem, ahogyan az Atya parancsolta: keljetek fel, menjünk el innen.**

Kedves Testvérek!

Azt szokták mondani, hogy ahány nyelvet beszélsz, annyi embert érsz. Merész dolog ezt szó szerint értelmezni, de az igazság nincs messze tőle. Ez a mondás viszont, csak a beszélt nyelvekre, talán még a jelnyelvre lehet igaz.

Ha matematikusok lennénk, akkor azt mondanánk, hogy minden egyes szóhoz rendelnünk kell egy jelentéstartalmat, és minél több ismeretlent, vagy ha úgy tetszik, X-et ismerünk az egyenletből, annál könnyebben jutunk el az egyenlőségig. Megmagyarázható, talán érthető, hogy egy beszélt nyelv, szabályszerűen működik. Nincs körülbelül egyenlő. Kijön a megoldás, vagy nem. Értem, vagy nem értem. Esetenként kaphatunk részeredményt vagy részértelmet is, de ebben most ne vesszünk el.

Elevenítsük fel egy kicsit Bábel tornyának történetét. A nagy özönvíz után, amikor az emberek újra letelepedtek, még mindenki értette a másik nyelvét. Akkor az embert még semmi sem gátolta meg, hogy megtegye mindazt, amit eltervez. Vagyis saját akaratát úgy tudta véghezvinni, ahogyan akarta. De az Úr összezavarta a nyelvüket.

Istennek ez inkább egy óvó cselekedte volt az emberekre nézve. Mindez nem azért történt, hogy az Úr **keresztbetegyen** nekünk, hanem éppen, hogy megvédjen minket önmagunktól. A saját, sokszor veszélyes, nagyratörő vágyaink véghezvitelétől. Ez még hozzá tartozik az ószövetségi teremtő és gondviselő Isten cselekedeteihez.

Ez sajnos nem akadályozta meg teljesen az embert, hogy bűnös dolgokat tegyen. Ezért nincs olyan pillanat, amikor az embernek ne lenne szüksége valakire, aki mindig figyelmezteti, ha valami rossz irányba halad, ha eltávolodik Istentől. A szövegben olvastuk erre a legtalálóbb szót, Pártfogó. Ennek a szónak a latin eredetű fordítása inkább ügyvéd félét jelent.

Felelevenítve a bibliai történeteket, folyamatosan olvashatunk ilyen szószolókról mondhatjuk érdekképviselőkről. Ott van például egyből az elején Mózes, aki a közbenjáró Isten és a nép között, és aki Isten igéjével és Isten parancsolataival megvédi és kivezeti a népet Egyiptom földjéről. Ábrahám is jó példa erre, aki vitába száll az Istennel, hogy megvédje az igaz embereket Sodoma és Gomora pusztulásától. Aztán ott van Sámuel próféta, aki közvetíti Isten akaratát a királyoknak, hogy azok bölcsen uralkodhassanak. Ámósz, Jeremiás, Illés, de talán az összes prófétát felsorolhatnánk.

Aztán eljutunk egészen Jézusig. Aki már nem csak próféta, hanem annál több. Akinek a feladatában inkább a pártfogó, advocatus szónak az ügyvédi jelentését kiemelve érthetünk meg többet. Hiszen Jézus mondja: *„Nem az egészségeseknek van szükségük orvosra, hanem a betegeknek.”* Tehát azért jött el Jézus a világba, hogy a bűnösöket üdvözítse. Elképzelhetjük, ahogyan egy bírósági tárgyalás Isten bíróként, mi a vádlottak padján és Jézus pedig mellettünk állva értünk harcol, a mi üdvösségünkért.

Még össze is köti, feleleveníti azokat a pontokat, melyek a mai napig az üdvösség útját jelentik.

Először is: Ne nyugtalankodjék a mi szívünk, mert ő a békességét adja nekünk. Hát hogyne nyugtalankodnánk, hiszen az élet végességét naponta átéljük. Aggódunk gyermekeink jövőjéért, az anyagi stabilitásunkért. Hogyne aggódnának azok az emberek, akik éppen várják az orvosi kivizsgálásuk eredményét. Hogyne aggódhatnak, akik nem láthatják többé szeretteiket egy feleslegesen vívott háború miatt. Hogyne aggódhatunk, akik látjuk a hírekben Párizst, vagy Brüsszelt terrortámadás után. Ember itt nem segíthet. Ám Jézus nem a világ szerint adja nekünk a békességet. Ahogyan a húsvét is lecsillapít minket, megbékít minket, hogy tudjuk, hogy feltámadt. Ugyanúgy az is, hogy tanítvánnyá tesz minket, és ennek a bensősége lesz békés. A tanítványi lelkület tulajdonképpen a jézusi lelkület. Másodszor pedig kihallhatjuk a mennybemenetel ígéretét „elmegyek és visszajövök hozzátok”, vagy az „eljön a világ fejedelme” eszünkbe juttatja közvetve a nagypéntek eseményét.

De a mai ünnepünk mégsem ezekre helyezi a hangsúlyt. Hallottuk Jézus szavait: *„Elmondom ezeket nektek, amíg veletek vagyok.**A Pártfogó pedig, a Szentlélek, akit az én nevemben küld az Atya, ő tanít majd meg titeket mindenre, és eszetekbe juttat mindent, amit én mondtam nektek.”* Jobb lenne inkább úgy mondani, hogy emlékeztet a tanításra. Jézus tanítását eleveníti meg bennünk. Nem lenne teljesen igaz, ha azt mondanánk, hogy Pünkösd a Szentlélek ünnepe, hanem inkább úgy, hogy Jézus ünnepe. Mert az ő tanítása, szavai elevenednek meg a Szentlélek által.

Jézus azt mondja Jn 15,27-ben *„…de ti is bizonyságot tesztek”.* Ahogyan az első pünkösdkor beteljesedett az apostolok beszédében. Úgy következik be valósággal 2016-ban is. Gondoljunk azokra, akik menedéket kapnak egy országban. Gondoljunk azokra, akik megtapasztalhatják milyen újból otthonra lelni.

Három, vagy talán négy kisgyermek költözött Lobetalba nem olyan rég, még húsvét előtt. Tudtunk róluk, meg hát gondoltuk is, hogy nem tudnak nagyon beszélni. (Ami persze nem baj, mert így az már mindegy, hogy németül vagy magyarul beszélek hozzájuk ☺ - gondoltuk.) Egyik nap a ház előtt bicikliztek és láttuk, hogy az egyikőjük biciklijének a nyerge leesett. Apával megjavítottuk egy egyszerű szikszalaggal. Ez húsvét napján volt. Aztán később valószínűleg hálából, elkezdtek fa, festett tojásokat, meg minden egyebet, amijük volt nekünk adogatni, húsvéti, kvázi, ajándéknak Egyáltalán nem beszéltünk, de a gesztus a tekintet, hogy ők valamit adnak, viszonozzák a szeretetet, az magáért beszélt. És ebben van a Szentlélek munkája kedves testvérek.

Egy középkori teológus-gondolkodó szerint a történelem három szakaszra osztható: az Atya korszaka, amiben az emberek az ószövetségi rend szerint élnek. A Fiú korszaka, amiben az emberek kegyelemben élnek és a Szentlélek korszaka, amiben az emberek a Lélek szabadságában, a megértésben és nem a betűk szerinti értelemben élnek.

Ahogy a pünkösdi csoda maga a lehetőség Istent megérteni és vagy megértetni. Mintha újra összekötődtek volna a gondolatok, a nyelvek. Bábel óta nem volt ilyen. Ha így értem meg a másikat, a Szentlelken keresztül, az nem az én önös érdekeim véghezvitelének céljából van, hanem, az Isten akarata szerint, hogy mindenkiben megelevenedjen Krisztus tanítása, mert ez az, amit minden fül meghall. Ámen!

*Imádkozzunk: Uram békét, békét adj nekem! Mást nem kíván háborgó szívem. Uram békét, békét adj nekem, s éltem Téged hirdet szüntelen. Békét adj! Békét adj! Uram fényed világítson rám, múljon terhem, gondom, éjszakám. Uram fényed világítson rám, szórjam szét, mit rám bíztál Atyám. Fényed add! Fényed add! Uram Lelked járjon mindent át, fojtsa el nagyvilág zaját. Uram Lelked járjon mindent át, legyen országod itt a földön már. Lelked add! Ámen!*

Imádkozzunk! Mindenható, örök Isten! Kérünk, add nekünk Szentlelkedet, hogy megerősítse hitünket, megvigasztalja szívünket, kitartóvá tegye reménységünket, és minden képzeletet meghaladó módon teljesítse kéréseinket!

Jöjj, Szentlélek Isten! Töltsd be erőddel az erőtlent, elevenítsd meg a halófélben lévőt! Jöjj, életnek Lelke, támassz fel minket a lelki halálból! Jöjj, Szentlélek, tölts be mindnyájunkat! Kérünk téged,

**Urunk, hallgass meg minket!**

: Jöjj, Szentlélek Isten! Szentelj meg minket, kik minden szentségnek híjával vagyunk! Tégy lelkivé minket, kik az igazságot testi módon ítéljük meg! Jöjj, Szentlélek, tölts be mindnyájunkat! Kérünk téged,

**Urunk, hallgass meg minket!**

Jöjj, Szentlélek Isten! Tégy örvendezővé minket, akik elveszítettük az üdvösség örömét! Derítsd fel értelmünket, vidámítsd meg szívünket! Jöjj, Szentlélek, tölts be mindnyájunkat! Kérünk téged,

**Urunk, hallgass meg minket!**

Jöjj, Szentlélek Isten! Teremts köztünk egyetértést, és csitíts el minden viszályt! Szüntess meg minden szakadást, és teremts egységet! Jöjj, Szentlélek, tölts be mindnyájunkat! Kérünk téged,

**Urunk, hallgass meg minket!**

Urunk és Istenünk! Áraszd mindnyájunkra Szentlelkedet, hogy készségessé tegye szívünket a neked való engedelmességre, megtartson a hozzád való hűségben, és bátorságot adjon arra, hogy a hitünket minden körülmények között meg merjük vallani, az Úr Jézus Krisztus által, aki veled és a Szentlélekkel Isten, él és uralkodik mindörökkön-örökké.

**Ámen**

**!!!NEM ITT!!!**

Miatyánk, aki a mennyekben vagy,

Szenteltessék meg a te neved,

Jöjjön el a te országod,

Legyen meg a te akaratod,

Amint a mennyben úgy a földön is;

Mindennapi kenyerünket add meg nekünk ma,

És bocsásd meg vétkeinket, miképpen mi is megbocsátunk az ellenünk vétkezőknek;

És ne vigy minket kísértésbe,

De szabadíts meg a gonosztól;

Mert tied az ország, a hatalom és a dicsőség

Mindörökké. Ámen!